กรมธุรกิจพลังงาน เซ็น MOU เดินหน้าโครงการขยายระบบขนส่งน้ำมันทางท่อไปภาคอีสาน
กรมธุรกิจพลังงาน เซ็น MOU กับบริษัท ไทย ไปป์ไลน์ เน็ตเวิร์ค จำกัด เดินหน้าโครงการขยายระบบขนส่งน้ำมันทางท่อไปภาคอีสาน ระยะทาง 350 กม. ใช้งบประมาณลงทุนหมื่นลบ. คาดเริ่มก่อสร้างต้นปี 61 เปิดใช้งานปลายปี 63
31 ส.ค. 2559

พล.อ.อนันตพร กาญจนรัตน์ รัฐมนตรีว่าการกระทรวงพลังงาน เปิดเผยว่า กรมธุรกิจพลังงาน ได้ลงนามบันทึกข้อตกลงความร่วมมือ (MOU) กับบริษัท ไทย ไปป์ไลน์ เน็ตเวิร์ค จำกัด (TPN) ภายใต้กลุ่มบริษัท เอส ซี กรุ๊ป (SC Group) เพื่อสนับสนุนโครงการขยายระบบขนส่งน้ำมันทางท่อไปยังภาคตะวันออกเฉียงเหนือ ซึ่งเป็นโครงการที่ช่วยเพิ่มประสิทธิภาพการขนส่งน้ำมันของประเทศตามที่คณะกรรมการนโยบายพลังงานแห่งชาติ (กพช.) มีมติเมื่อ 13 ส.ค. 58 ที่เห็นชอบให้กระทรวงพลังงานดำเนินโครงการขยายระบบการขนส่งน้ำมันทางท่อไปยังภาคเหนือและภาคตะวันออกเฉียงเหนือ ซึ่งปัจจุบันมีผู้สนใจลงทุนในการขยายระบบการขนส่งน้ำมันทางท่อทั้ง 2 เส้นทางแล้ว
สำหรับโครงการขยายระบบขนส่งน้ำมันทางท่อไปยังภาคตะวันออกเฉียงเหนือนั้นจะทำการต่อขยายจากระบบการขนส่งน้ำมันทางท่อที่มีอยู่เดิมของบริษัท ท่อส่งปิโตรเลียมไทย จำกัด (THAPPINE) ที่คลังน้ำมันอ.เสาไห้ จ.สระบุรี ไปยังคลังน้ำมันปลายทางที่จ.ขอนแก่น เป็นระยะทาง 350 กม. ใช้งบประมาณลงทุนประมาณ 10,000 ล้านบาท
ทั้งนี้หลังจากได้ลงนามความร่วมมือแล้ว ทางบริษัทจะไปดำเนินการจัดทำรายงานการวิเคราะห์ผลกระทบสิ่งแวดล้อม (EIA)ต่อไป และคาดว่าจะเริ่มก่อสร้างได้ต้นปี 61 และเปิดใช้งานได้ปลายปี 63